# Znanstveni skup o Miloradu Mediniju

(Zagreb – Dubrovnik, 9. – 11. studenoga 2017.)

 Znanstveni skup o Miloradu Mediniju održat će se, kao šesnaesti u nizu skupova u sklopu projekta *Hrvatski književni povjesničari*, u Zagrebu i Dubrovniku od 9. do 11. studenoga 2017. Organizator skupa su Hrvatski studiji Sveučilišta u Zagrebu u suradnji sa suorganizatorima: Filozofskim fakultetom Sveučilišta Josipa Jurja Strossmayera u Osijeku, Filozofskim fakultetom Sveučilišta u Zagrebu, Hrvatskim filološkim društvom iz Zagreba, Ogrankom Matice hrvatske u Varaždinu, Sveučilištem Jurja Dobrile u Puli te Sveučilištem u Zadru, a pod pokroviteljstvom Hrvatske akademije znanosti i umjetnosti.

 Znanstveni skup o Miloradu Mediniju, na kojem će svoje znanstvene prinose izložiti tridesetak znanstvenika iz Hrvatske i inozemstva, s radom će započeti u Preporodnoj dvorani palače Narodnoga doma, u četvrtak 9. studenoga 2017. u 9 sati, pozdravnim riječima akademika Zvonka Kusića u ime Hrvatske akademije znanosti i umjetnosti, zatim prof. dr. sc. Marija Grčevića u ime Hrvatskih studija Sveučilišta u Zagrebu te prof. dr. sc. Tihomila Maštrovića, predsjednika Organizacijskoga odbora Znanstvenoga skupa, nakon čega će uslijediti prva radna sjednica.

 Druga radna sjednica Znanstvenoga skupa o Miloradu Mediniju održat će se u Poslijediplomskom središtu Dubrovnik, u petak 10. studenoga s početkom u 10 sati. Istoga dana, u poslijepodnevnim satima, održat će se i treća sjednica s početkom u 16 sati kojom će se zatvoriti radni dio Znanstvenoga skupa.

 Po svakom održanom znanstvenom skupu posvećenom pojedinom hrvatskom književnom povjesničaru u sklopu projekta *Hrvatski književni povjesničari* objavljuje se zbornik sa znanstvenim i stručnim radovima prethodno priopćenim na znanstvenom skupu. Javnosti je tako u svibnju 2017. predstavljen *Zbornik o Đuri Šurminu*, a dok sa znanstvenom znatiželjom iščekujemo zbornik radova koje će znanstvenici priopćiti na najavljenom Znanstvenom skupu o Miloradu Mediniju, organizatorima i sudionicima možemo poželjeti puno uspjeha u daljnjem istraživanju uglednika s područja hrvatske književne historiografije.

**Milorad Medini**

Milorad Medini (Dubrovnik, 13. travnja 1874. – 20. rujna 1938.) hrvatski je književni povjesničar i političar. Studirao je slavistiku te doktorirao filozofiju u Beču. Radio je kao gimnazijski profesor u Dubrovniku i Splitu te je bio urednik časopisa *Crvena Hrvatska*.

Za narodnoga je zastupnika u Dalmatinskom saboru bio izabran 1908., a od 1910. do 1918. bio je član Zemaljskoga odbora u Zadru. Nakon I. svjetskoga rata pa sve do umirovljenja 1934., bio je tajnik Trgovačko-industrijske komore u Dubrovniku.

U znanstvenom se radu uglavnom bavio poviješću Dubrovnika te starijom dalmatinskom i dubrovačkom književnošću. Proučavao je i izvore za stariju hrvatsku povijest, među ostalima valja istaknuti *Ljetopis popa Dukljanina*.

Djela:

* *Dubrovačke poklade u XVI. i XVII. vijeku i Čubranovićevi nasljednici*, Dubrovnik, 1898.
* *O učenju srpsko-hrvatskoga kao nastavnoga jezika po dalmatinskim gimnasijima*, Dubrovnik, 1900.
* *Povjest hrvatske književnosti u Dalmaciji i Dubrovniku*, Zagreb, 1902.
* *Prvi dubrovački pjesnici i zbornik Nikole Ranjine*, Zagreb, 1903.
* *Pjesme Mavra Vetranića i Marina Držića. Prilozi za poznavanje starije dubrovačke književnosti*, Zagreb, 1909.
* *O postanku i razvitku kmetskih i težačkih odnošaja u Dalmaciji*, Zadar, 1920.
* *Dubrovnik u borbi za svoj razvitak*, Dubrovnik, 1934.
* *Starine dubrovačke*, Dubrovnik, 1935.
* *Kako je postao Ljetopis popa Dukljanina*, Zagreb, 1942.
* *Dubrovnik Gučetića*, Beograd, 1953. (napisano u Dubrovniku 1936.)
* Za tisak je priredio *Iz Pjesama Paše Antuna Kazalija*, Dubrovnik, 1903.